'Skrik is 'n sirene sonder klank': Lees 'n uittreksel uit Malene Breytenbach se jongste spanningsverhaal, Skadumagte | The Reading List
'Skrik is 'n sirene sonder klank': Lees 'n uittreksel uit Malene Breytenbach se jongste spanningsverhaal, Skadumagte
LAPA Uitgewers deel graag hierdie uittreksel uit Malene Breytenbach se jongste spanningsverhaal, Skadumagte.
Iets is nie pluis nie. Sy voel dit aan, alles is grafstil. 'n Indringer. Sy stamp aan PG en fluister: 'Hier's iemand in die huis.'
'Huh? Wassit Maxine?'
'Hier is iemand in die huis.'
'Niemand kan inkom nie,' protesteer hy vies en deur die slaap. 'Die honde sal keer.'
'Wat soek jy?' hoor sy PG se verskrikte stem aan die ander kant van die bed; op die vloer. 'Vat wat julle wil hê. Moet ons net nie seermaak nie.' Hy huil omtrent.
'Ek sal vir jou … geld gee … moet net nie …' smeek hy. Daar is weer 'n harde klapgeluid en hy kreun.
Die man is weer by haar. Sy trek haar een been terug en skop hom met al haar krag op die knie. 'Hugh,' kreun hy en struikel.
'Nee … moenie skiet nie!' gil hy, maar 'n gedempte skoot knal. Hy val om.
Oombliklik 'n aaklige reuk. Sy dink dis bloed wat sy ruik. Sy wil gil, maar sy kan nie. Lam van skok sien sy dat die indringer weer die vuurwapen op hom rig. Hy gaan seker maak dat PG morsdood is. Dan gaan hy háár skiet. Of eers verkrag, en voos slaan … vermink en verneder.
'Waarom staan jy net daar!' skree sy histeries. 'Waarom doen jy nie iets nie?'
'n Polisievoertuig arriveer met flitsende blou ligte. Maxine was nog nooit in haar lewe so dankbaar om polisie te sien nie. 'Kom gou!' skree sy vir die polisiebeamptes wat uit die voertuig klim. ''n Inbreker het ons aangeval en ons geskiet…'
Die twee polisiebeamptes kom aangehardloop. 'Bly hier, Dame, ons gaan kyk eers. Dalk is die aanvaller nog binne,' sê een.
'Mevrou is gewond,' sê die ander een. 'Ons moet 'n ambulans ontbied.'
'Nee, los my. Gaan kyk eers na my man. Ek dink hy's doodgeskiet.'
'Julle is useless,' beskuldig sy hom skril. Begin weer huil.
'Jirretjie tog, Maxine, wat gaan aan?' vra hy en hurk by haar. Vat aan haar arm. 'Jy bloei …'
'Bel … asseblief my pa-hulle, oom Arrie. Sê hulle moet dadelik kom.'
Skadumagte is nou beskikbaar as e-boek:
Tags Afrikaans Book excerpts Book extracts ebooks LAPA LAPA Uitgewers Malene Breytenbach Skadumagte Uittreksel